REGULAMENTUL DE PUNERE ÎN APLICARE (UE) 2022/1309 AL COMISIEI

din 26 iulie 2022

de modificare și de rectificare a Regulamentului de punere în aplicare (UE) 2018/2019 în ceea ce privește anumite plante destinate plantării din specia Malus domestica originare din Ucraina și din Serbia

COMISIA EUROPEANĂ,

având în vedere Tratatul privind funcționarea Uniunii Europene,

având în vedere Regulamentul (UE) 2016/2031 al Parlamentului European și al Consiliului din 26 octombrie 2016 privind măsurile de protecție împotriva organismelor dăunătoare plantelor, de modificare a Regulamentelor (UE) nr. 228/2013, (UE) nr. 652/2014 și (UE) nr. 1143/2014 ale Parlamentului European și ale Consiliului și de abrogare a Directivelor 69/464/CEE, 74/647/CEE, 93/85/CEE, 98/57/CE, 2000/29/CE, 2006/91/CE și 2007/33/CE ale Consiliului (1), în special articolul 42 alineatul (4) primul paragraf,

întrucât:

(1) Regulamentul de punere în aplicare (UE) 2018/2019 al Comisiei (2) stabilește, pe baza unei evaluări preliminare, o listă cu plante, produse vegetale și alte obiecte cu risc mare.

(2) Regulamentul de punere în aplicare (UE) 2018/2018 al Comisiei (3) stabilește norme specifice privind procedura care trebuie urmată pentru efectuarea evaluării riscurilor menționată la articolul 42 alineatul (4) din Regulamentul (UE) 2016/2031 pentru plante, produse vegetale și alte obiecte cu risc mare.

(3) În urma unei evaluări preliminare, plante care aparțin la 34 de genuri și o specie de plante destinate plantării originare din țări terțe au fost incluse în anexa la Regulamentul de punere în aplicare (UE) 2018/2019 ca plante cu risc mare. Anexa respectivă include genul Malus Mill.

(4) La 18 octombrie 2019, Ucraina a transmis Comisiei o cerere de exportare în Uniune a unor portaltoaie și a unor plante altoite destinate plantării din specia Malus domestica, cu vârsta de unu-trei ani, aflate în repaus vegetativ și cu rădăcini nude. Cererea menționată a fost susținută de dosarul tehnic relevant.

(5) La 30 septembrie 2021, Autoritatea Europeană pentru Siguranța Alimentară („autoritatea”) a publicat un aviz științific cu privire la evaluarea riscurilor determinate de plantele destinate plantării din specia Malus domestica provenite din Ucraina (4). Autoritatea a identificat Lopholeucaspis japonica, Eotetranychus prunicola, virusul petelor inelare ale plantei de tutun (Tobacco ringspot virus) și Erwinia amylovora ca fiind organisme dăunătoare relevante pentru respectivele plante destinate plantării.

(6) Autoritatea a evaluat măsurile de atenuare a riscurilor descrise în dosarul aferent dăunătorilor Lopholeucaspis japonica, Eotetranychus prunicola și virusul petelor inelare ale plantei de tutun și a estimat posibilitatea ca produsele să fie indemne de organismele dăunătoare respective. În ceea ce privește Erwinia amylovora, autoritatea a evaluat dacă sunt îndeplinite cerințele speciale pentru introducerea și circulația în zonele protejate specificate, menționate la punctul 9 din anexa X la Regulamentul de punere în aplicare (UE) 2019/2072 al Comisiei (5), a plantelor din genul Malus Mill., cu excepția fructelor și a semințelor.

(7) Pe baza avizului științific al autorității, riscul fitosanitar determinat de introducerea în Uniune a unor portaltoaie și a unor plante altoite destinate plantării cu rădăcini nude, aflate în repaus vegetativ, din specia Malus domestica, originare din Ucraina, cu vârsta de până la trei ani, este considerat acceptabil, cu condiția respectării cerințelor speciale de import respective prevăzute în anexa VII la Regulamentul de punere în aplicare (UE) 2019/2072 și a cerințelor speciale vizând zonele protejate prevăzute la punctul 9 din anexa sa X.

(8) Lopholeucapsis japonica și virusul petelor inelare ale plantei de tutun sunt menționate ca organisme dăunătoare de carantină pentru Uniune în anexa II la Regulamentul de punere în aplicare (UE) 2019/2072. Erwinia amylovora este listată ca organism dăunător de carantină pentru zone protejate și ca organism dăunător reglementat care nu impune carantină în Uniune, în anexa III și, respectiv, în anexa IV la Regulamentul de punere în aplicare (UE) 2019/2072, iar în baza punctului 9 din anexa X la regulamentul respectiv sunt în vigoare cerințe speciale pentru a preveni intrarea și răspândirea organismului dăunător respectiv în zonele protejate specificate.

(9) Eotetranychus prunicola nu este încă inclus în lista organismelor dăunătoare de carantină pentru Uniune. Totuși, pe baza dovezilor furnizate de statele membre, impactul respectivului dăunător asupra plantelor-gazdă din Uniune nu este semnificativ. În consecință, nu sunt necesare cerințe care să vizeze importarea respectivului organism dăunător.

(10) Prin urmare, este adecvat ca portaltoaiele și plantele altoite destinate plantării cu rădăcini nude, aflate în repaus vegetativ, cu vârstă de până la trei ani, din specia Malus domestica, originare din Ucraina, să nu mai fie considerate plante cu risc mare.

(11) Regulamentul de punere în aplicare (UE) 2020/1361 al Comisiei (6) a modificat Regulamentul de punere în aplicare (UE) 2018/2019 prin specificarea faptului că este interzisă introducerea în Uniune a plantelor din genul Malus Mill., altele decât plantele altoite destinate plantării cu rădăcini nude, aflate în repaus vegetativ, cu vârsta de unu-doi ani, din specia Malus domestica, originare din Serbia. Cu toate acestea, prin omisiune, regulamentul respectiv nu specifică faptul că respectivele plante destinate plantării ar trebui să fie lipsite de frunze, în conformitate cu avizul științific relevant al EFSA (7). Prin urmare, este necesar ca această omisiune să fie corectată.

(12) Prin urmare, este necesar ca anexa la Regulamentul de punere în aplicare (UE) 2018/2019 să fie modificată și rectificată în consecință.

(13) Pentru a respecta obligațiile Uniunii care decurg din Acordul Organizației Mondiale a Comerțului privind aplicarea măsurilor sanitare și fitosanitare (8), este necesar ca importarea de portaltoaie și de plante altoite destinate plantării, cu rădăcini nude, aflate în stare vegetativă, cu vârsta de până la trei ani, din specia Malus domestica, originare din Ucraina, să reînceapă în cel mai scurt timp posibil.

(14) Măsurile prevăzute în prezentul regulament sunt conforme cu avizul Comitetului permanent pentru plante, animale, produse alimentare și hrană pentru animale,

ADOPTĂ PREZENTUL REGULAMENT:

Articolul 1 Anexa la Regulamentul de punere în aplicare (UE) 2018/2019 se modifică în conformitate cu anexa la prezentul regulament.

Articolul 2 Prezentul regulament intră în vigoare în a treia zi de la data publicării în Jurnalul Oficial al Uniunii Europene.

Prezentul regulament este obligatoriu în toate elementele sale și se aplică direct în toate statele membre. Adoptat la Bruxelles, 26 iulie 2022. Pentru Comisie Președinta Ursula VON DER LEYEN

(1) JO L 317, 23.11.2016, p. 4.

(2) Regulamentul de punere în aplicare (UE) 2018/2019 al Comisiei din 18 decembrie 2018 de stabilire a unei liste provizorii cu plante, produse vegetale sau alte obiecte cu risc ridicat, în sensul articolului 42 din Regulamentul (UE) 2016/2031, și a unei liste cu plante pentru care nu sunt necesare certificate fitosanitare în vederea introducerii în Uniune, în sensul articolului 73 din același regulament (JO L 323, 19.12.2018, p. 10).

(3) Regulamentul de punere în aplicare (UE) 2018/2018 al Comisiei din 18 decembrie 2018 de stabilire a normelor specifice privind procedura care trebuie urmată pentru efectuarea evaluării riscurilor prezentate de plante, produse vegetale și alte obiecte cu risc ridicat în sensul articolului 42 alineatul (1) din Regulamentul (UE) 2016/2031 al Parlamentului European și al Consiliului (JO L 323, 19.12.2018, p. 7).

(4) Comitetul PLH al EFSA (Comitetul EFSA pentru sănătatea plantelor), 2021. Scientific Opinion on the commodity risk assessment of Malus domestica plants from Ukraine (Aviz științific privind evaluarea riscurilor determinate de plantele din specia Malus domestica provenite din Ucraina). EFSA Journal 2021;19(11):6909, 58 pp., https://doi.org/10.2903/j.efsa.2021.6909

(5) Regulamentul de punere în aplicare (UE) 2019/2072 al Comisiei din 28 noiembrie 2019 de stabilire a unor condiții uniforme pentru punerea în aplicare a Regulamentului (UE) 2016/2031 al Parlamentului European și al Consiliului în ceea ce privește măsurile de protecție împotriva organismelor dăunătoare plantelor, de abrogare a Regulamentului (CE) nr. 690/2008 al Comisiei și de modificare a Regulamentului de punere în aplicare (UE) 2018/2019 al Comisiei (JO L 319, 10.12.2019, p. 1).

(6) Regulamentul de punere în aplicare (UE) 2020/1361 al Comisiei din 30 septembrie 2020 de modificare a Regulamentului de punere în aplicare (UE) 2018/2019 în ceea ce privește anumite plante destinate plantării din specia Malus domestica, originare din Serbia, și în ceea ce privește anumite plante destinate plantării din speciile Acer japonicum Thunberg, Acer palmatum Thunberg și Acer shirasawanum Koidzumi, originare din Noua Zeelandă (JO L 317, 1.10.2020, p. 1).

(7) Comitetul PLH al EFSA (Comitetul EFSA pentru sănătatea plantelor), 2020. Scientific Opinion on the commodity risk assessment of Malus domestica plants from Serbia (Aviz științific privind evaluarea riscurilor determinate de plantele din specia Malus domestica provenite din Serbia). EFSA Journal 2020;18(5):6109, 53 pp., https://doi.org/10.2903/j.efsa.2020..6109

(8) Acordul privind aplicarea măsurilor sanitare și fitosanitare (Acordul SPS) (adoptat la 15 aprilie 1994, intrat în vigoare la 1 ianuarie 1995; Volumul UNTS 1867, p. 493); Organizația Mondială a Comerțului, https://www.wto.org/english/tratop_e/sps_e/spsagr_e.htm